งบการเงินไทยรีจมพิษน้ำ
ผู้ตรวจสอบบัญชีไม่รับรองงบเหตุประเมินความเสียหายยาก
7 มี.ค. 2555

ผู้ตรวจสอบบัญชีไม่รับรองงบเหตุประเมินความเสียหายยาก
ไทยรี สำลักน้ำ ผู้สอบบัญชีไม่ลงนามในงบการเงิน ตลาดเตือนนักลงทุนระวังซื้อขายหุ้น 
ตลาดหลักทรัพย์แห่งประเทศไทย (ตลท.) แจ้งว่า ได้ขึ้นเครื่องหมาย NR บริษัท ไทยรับประกันภัยต่อ (THRE) หลังจากทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า บริษัทยังไม่ได้ดำเนินการให้ THRE แก้ไขงบการเงินสิ้นสุดวันที่ 31 ธ.ค. 2554 ในประเด็นที่ผู้สอบบัญชีไม่แสดงความเห็นต่องบการเงินสิ้นสุดวันที่ 31 ธ.ค. 2554 
ตลาดหลักทรัพย์ได้ขึ้นเครื่องหมายห้ามการซื้อหุ้นขายหุ้นดังกล่าวเมื่อวันที่ 29 ก.พ. เพื่อให้ผู้ถือหุ้นและผู้ลงทุนมีเวลาในการพิจารณารายงานของผู้สอบบัญชีประกอบกับตัวเลขในงบการเงินและหมายเหตุประกอบงบการเงินอย่างระมัดระวัง และขึ้นเครื่องหมาย NP (Notice Pending) ตั้งแต่การซื้อหรือขายรอบเช้าวันที่ 1 มี.ค. 2555 เป็นต้นมา จนถึงวันที่ 6 มี.ค. จึงได้ขึ้นเครื่องหมาย NR
ขณะที่ นางนงลักษณ์ พุ่มน้อย ผู้สอบบัญชีบริษัท สํานักงานเอินส์ทแอนด์ยัง ในฐานะผู้สอบบัญชีบริษัท ไทยรับประกันภัยต่อ ไม่แสดงความเห็นต่องบการเงินสำหรับปีสิ้นสุดวันที่ 31 ธ.ค. 2554 ของบริษัทและบริษัทย่อย
เหตุผลที่บริษัทตรวจสอบบัญชีไม่แสดงความเห็นต่องบการเงิน เป็นผลมาจากทางบริษัท ไทยรับประกันภัยต่อ ได้ทำประมาณการค่าสินไหมทดแทนจากอุทกภัยครั้งร้ายแรงขึ้นในประเทศไทยก่อนการประกันภัยต่อประมาณ 1.3 หมื่นล้านบาท และสินไหมส่วนที่เรียกคืนจากการประกันภัยต่อประมาณ 1.01 หมื่นล้านบาท ซึ่งความเสียหายเป็นวงกว้างและร้ายแรงเป็นอย่างมาก ทำให้มีความไม่แน่นอน และข้อจำกัดของการได้รับข้อมูลที่ล่าช้าจากบริษัทประกันภัยต่างๆ จึงไม่สามารถประมาณการสำรองค่าสินไหมทดแทนได้ครบถ้วนภายในวันสิ้นรอบระยะเวลารายงาน ซึ่งมีผลต่อสำรองค่าสินไหมทดแทน และส่วนที่เรียกคืนจากการประกันภัยต่ออาจมีผลกระทบต่อฐานะการเงินงบกระแสเงินสดของกิจการ 
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ เปิดเผยว่า ผู้สอบบัญชีไม่แสดงความเห็นต่องบการเงิน เนื่องจากไตรมาส 4 ปี 2554 น้ำได้เข้าท่วมพื้นที่ต่างๆ เป็นวงกว้างอย่างต่อเนื่อง ทั้งในพื้นที่เศรษฐกิจและนิคมอุตสาหกรรมหลายแห่ง จึงเป็นข้อจำกัดในการสำรวจภัยของบริษัทประกันภัยที่อาจยังไม่สมบูรณ์
ขณะที่บริษัท ไทยรี เป็นบริษัทประกันภัยต่อแห่งเดียวของไทย ซึ่งบริษัทได้บันทึกค่าความเสียหายครั้งนี้ไว้ 1.3 หมื่นล้านบาท หลังหักการเอาประกันภัยต่อแล้ว บริษัทบันทึกค่าสินไหมทดแทนสุทธิ 2,989 ล้านบาท แต่คาดว่าจะสามารถประเมินจำนวนสำรองค่าสินไหมทดแทนได้แน่นอนมากขึ้นในไตรมาส 2 และบริษัทได้แก้ไขสถานการณ์ข้างต้นด้วยการจัดทำแผนเพิ่มทุน 2,325.13 ล้านบาท จัดสรรให้แก่ผู้ถือหุ้นเดิม 1,583.13 ล้านบาท ในอัตราจัดสรร 0.75 หุ้นเดิมต่อ 1 หุ้นใหม่ ราคาหุ้นละ 3 บาท และจัดสรรให้แก่บุคคลในวงจำกัด 742 ล้านหุ้น ในราคาหุ้นละ 3 บาท
“บริษัทจะได้รับเงินจากการเพิ่มทุนรวมทั้งสิ้น 6,975 ล้านบาท ซึ่งจะทำให้เงินกองทุนหรือส่วนของผู้ถือหุ้นของบริษัทกลับเข้าสู่ภาวะปกติ คาดว่าจะทราบผลการเพิ่มทุนครั้งนี้ภายในวันที่ 20 มี.ค.2555”นางฐิตาพร กล่าว